Ek was verlede maand in die Nelspruit-omgewing om BMW se drie nuwe 1250-padfietse te gaan ry. Van die drie modelle het die RS my die meeste beïndruk. Ek het nou ’n week met die RS deurgebring en ek is bly om te rapporteer dat my opinie nie verander het nie.
Hierdie fiets word geklassifiseer as ’n sport-toerfiets. Dit beteken dat hy die eienskappe van ’n toerfiets en ’n sportfiets ineen weef. Die fiets vertoon baie sportief en die kleur van die toetseenheid het gemengde gevoelens uitgelok. Ek hou persoonlik baie van die kleur, maar as dit nou nie heeltemal jou smaak is nie, is die RS ook in drie ander kleure beskikbaar.
Die voorkant van die RS is ’n groot verbetering op die vorige model en hy het nou LED-dagryliggies. Die skerm is verstelbaar, maar daar is steeds net twee posisies. Ek het heeltyd met die skerm op die laer verstelling gery om die wind vol op my pletterpet te rig. Die hoër verstelling was net nie hoog genoeg om die wind bo-oor my te kanaliseer nie.
Die sitposisie op die RS is baie meer op sport as op toer gerig. Die handvatsels sit laag en jy sit vooroor. Dit is egter nie so ver vooroor dat dit ongemaklik raak nie. Hierdie is immers ’n fiets waarmee BMW wil hê jy moet toer.
Die instrumentasie is die 6.5”-volkleur TFT wat ons al op die 1250 GS en die onlangse 750/850 GS-reeks gesien het. Die skerm bevat ’n toereteller op ’n mooi grafiek, met elektroniese syfers vir al die ander inligting. Verder is daar drie skerms vol inligting wat alles van banddruk tot olietemperatuur aandui. Natuurlik kan die fiets ook met jou foon koppel.
Die hantering van die RS is baie selfversekerd. Die elektroniese vering stryk die knikke in die pad mooi uit. Deur die lang kurwes van die paaie naby Nelspruit tot die swaar N1-verkeer is die RS ewe tuis. Die wringkrag van die enjin laat jou ook toe om in enige rat net die versneller te draai en die fiets sal reageer.
Die BMW R 1250 RS is reeds toegerus met al die hardeware om BMW se (opsionele) bagasie aan te hang. Die fiets kan maklik as ’n alledaagse pendelfiets ingespan word. Ek sien hom egter as ’n fiets waarmee jy die langpad kan aanvat en glad nie oor ’n paar kurwes in die pad hoef te bekommer nie. Trouens, met die RS sal ek eerder die kronkelpaaie gaan soek!